Bergen bystyre 2015–2019

Bergen bystyre har i perioden 2015–2019 et flertallsbyråd utgått av Arbeiderpartiet, Kristelig Folkeparti og Venstre. Opposisjonen består av Høyre, Fremskrittspartiet, Sosialistisk Venstreparti, Miljøpartiet De Grønne, Rødt og Senterpartiet.

Kommunestyrevalget 2015
Ved kommunestyrevalget i 2015 var det  stemmeberettigede velgere i Bergen. 15 partier stilte liste, og det var til sammen 698 kandidater til de 67 plassene i bystyret.

Valgresultatet ble en stor fremgang for Arbeiderpartiet som økte med 7 mandater, Miljøpartiet De Grønne som økte med 3 mandater og Sosialistisk Venstreparti som økte med 2 mandater. Høyre mistet 9 mandater, Fremskrittspartiet mistet 1 mandat og Venstre mistet 1 mandat. Byluftlisten stilte ikke liste denne gang og mistet dermed sitt mandat. Resultatet førte til maktskifte etter 12 år med et rent borgerlig styre.

Valgdeltagelsen var  61,1 %, som er 3,7 prosentpoeng lavere enn i 2011 da den var 64,8 %.

Partioverganger
I mars 2018 meldte to av Miljøpartiet De Grønnes bystyrerepresentanter (Randi Amundsen og Diane Berbain) og to vararepresentanter (Fredrik Sundt Breien og Janet Wiberg) overgang til Sosialistisk Venstrepartis bystyregruppe. MDG har dermed fått redusert sin gruppe fra fire til to, mens SV har økt sin fra fem til syv. I november samme år meldte også Sondre Båtstrand seg ut av partiet og fortsatte som uavhengig bystyrerepresentant .

I august 2018 meldte to av Kristelig Folkepartis bystyrerepresentanter (varaordfører Marita Moltu og Elisabeth Leirgul) overgang til Partiet De Kristne, som dermed har en gruppe på to representanter i bystret. KrFs gruppe er redusert fra fire til to representanter.

Partifordelingen i Bergen bystyre er dermed blitt slik: Ap 26, H 15, SV 7, Frp 6, V 4, KrF 2, MDG 2, PDK 2, R 2, Sp 1. Byrådspartiene Ap, KrF og V har ikke lenger flertall.

Medlemmer av bystyret
Bystyret har 35 mannlige og 32 kvinnelige medlemmer i perioden 2015-2019, og en svært jevn aldersfordeling. Geografisk er Bergenhus, Årstad og Arna noe overrepresentert på bekostning av Åsane, Fyllingsdalen og Laksevåg, men alle bydelene er godt representert. Arbeiderpartiet er nå representert fra alle bydeler, i forrige periode var de uten representasjon fra Fyllingsdalen. Høyre var representert fra alle bydeler sist, men nå ikke fra Arna.

Bystyrets forretningsutvalg består av ordfører og komiteenes ledere og nestledere (totalt 9 personer). Hver komite ledes av et arbeidsutvalg bestående av leder i 100 % stilling, nestleder i 100 % stilling og et arbeidsutvalgsmedlem i 50 % stilling. Kontrollutvalget ledes av leder i 25 % stilling og nestleder i 15 % stilling.

1Møter som vararepresentant for en valgt representant som er i permisjon på grunn av andre verv.

Kandidatkåringen
Velgernes kumuleringer medførte at Stig Hammersland, Endre Tvinnereim, Sonja Irene Dyrkorn, Jan Davidsen, Line Berggren Jacobsen, Nils Gunnar Knudsen og Rolf Jens Brunstad kom inn for Arbeiderpartiet istedenfor Hallgeir Utne Hatlevik, Odd Rambøl, Veman Abdulaziz, Henry Berg, John Brattåker, Tor Andreas Bremnes og Anne Charlotte Valaker Bruheim. Natacha Vallebona Rivera ble kumulert opp fra 73.- til 27.-plass og er nå 1. vara.

For Høyre ble Eivind Hermansen, Didrik Fasmer, Anine Frølich og Robert Monsen kumulert inn istedenfor Geir Kaland, Kenneth Stien, Chris Jørgen Rødland og Alfa Merethe Sefland. Trude Drevland ble kumulert opp fra 2.- til 1.-plass, Henning Warloe fra 4. til 3., Norvald Visnes fra 8. til 6. og Asle Wingsternes fra 10.- til 9.-plass. Jacob Mæhle ble kumulert opp fra 31.- til 16.-plass og er 1. vara, han er også Unge Høyres fylkesleder i Hordaland.

For Frp kom Silje Hjemdal inn istedenfor Christian Haugen som nå er 1. vara. For SV kom Kerim Hestnes Nisancioglu inn istedenfor Andreas Madsen Berg som nå er 1. vara. For KrF kom Trygve Birkeland inn istedenfor Harald Breistein som nå er 1. vara. For MDG kom Ingrid Fjellberg inn istedenfor Øystein Bønes, Petra Helgesen er 1. vara. For Venstre kom Åsta Årøen inn istedenfor Njaal Neckelmann som nå er 1. vara. For Rødt ble Torstein Dahle kumulert opp fra 2.- til 1.-plass, Marte Teigen er 1. vara. Laila Melkevoll er 1. vara for Sp.

Byrådet
Den 14. oktober 2015 ble det klart at periodens byråd vil være en koalisjon bestående av Arbeiderpartiet, Venstre og Kristelig Folkeparti. Ordfører blir Marte Mjøs Persen (Ap) og varaordfører blir Marita Moltu (KrF).

Byrådskonstellasjonen var noe overraskende da Venstre i forkant av valget hadde signert en avtale med Høyre og Fremskrittspartiet om at de gikk til valg for et rent borgerlig byråd. Sosialistisk Venstreparti nektet å inngå byrådsforhandlinger så lenge Venstre var en del av forhandlingene. Også Senterpartiet følte seg utelatt da de hevdet å ha blitt lovet å delta i forhandlingene forut for valget. Kristelig Folkeparti byttet side etter 12 års samarbeid med Høyre og Fremskrittspartiet i byråd.

Den mest kontroversielle delen av byrådserklæringen er beslutningen om at bybanen skal gå over Bryggen, da bare 18,5 % av velgerne har stemt på partier som gikk til valg for en slik trase, og det forrige bystyret hadde fattet vedtak om at Bryggen-alternativet ikke skulle være aktuelt mer noensinne, samt at Arbeiderpartiets medlemsmøte hadde vedtatt med 86 prosents flertall at Bybanen ikke skulle gå over Bryggen da saken ble behandlet i foregående valgperiode, et standpunkt de også gikk til valg på i 2015. Det var uenigheten mellom H/Frp og KrF om trasevalget som var bakgrunnen for at KrF brøt ut av det borgerlige flertallsbyrådet i juni 2014.

Den 20. oktober 2015 annonserte påtroppende byrådsleder Harald Schjelderup at han var klar for å danne byråd, og presenterte følgende byrådskandidater.
 Harald Schjelderup (Ap), byrådsleder
 Dag Inge Ulstein (Krf), byråd for finans, eiendom og eierskap
 Erlend Andreas Horn (V), byråd for sosial, bolig og inkludering
 Pål Hafstad Thorsen (Ap), byråd for barnehage, skole og idrett
 Rebekka Ljosland (Krf), byråd for helse og omsorg
 Julie Andersland (V), byråd for klima, kultur og næring
 Anna Elisa Tryti (Ap), byråd for byutvikling

Se også
 Bergen bystyre 2019–2023
 Bergen bystyre 2011–2015
 Bergen bystyre 2007–2011
 Bergen bystyre 2003–2007
 Liste over Bergens byråder
 Liste over ordførere i Bergen
 Liste over stortingsrepresentanter for Bergen
 Ungdommens bystyre i Bergen

Referanser

Politikk i Bergen
Bergens myndigheter
Kommunestyre- og fylkestingsvalget 2015
Lister over kommunestyrerepresentanter